รู้จัก Alexandr Wang เศรษฐีพันล้าน อายุน้อยสุดในโลก ทำธุรกิจอะไร ?
 Scale AI ทำธุรกิจอะไร ? ลงทุนแมนจะเล่าให้ฟัง
11 ก.ค. 2565

รู้จัก Alexandr Wang เศรษฐีพันล้าน อายุน้อยสุดในโลก ทำธุรกิจอะไร ? /โดย ลงทุนแมน
อายุ 17 ปี เป็นวิศวกรซอฟต์แวร์ให้กับบริษัทในซิลิคอนแวลลีย์ 
อายุ 19 ปี ก่อตั้งบริษัทส่วนตัว
อายุ 22 ปี พาบริษัทเป็นยูนิคอร์นได้สำเร็จ
และปีนี้เป็น Billionaire หรือเศรษฐีที่มีมูลค่าทรัพย์สินเกินกว่า 3.6 หมื่นล้านบาท ที่อายุน้อยที่สุดในโลก
เรื่องราวน่าทึ่งเหล่านี้ คือเส้นทางของ “Alexandr Wang” ผู้ก่อตั้งบริษัท Scale AI 
เจ้าของแพลตฟอร์มสำหรับการสอน และพัฒนา AI 
ปัจจุบันได้รับการประเมินมูลค่ากว่า 2.6 แสนล้านบาท
ปัจจุบัน Scale AI มีลูกค้าระดับโลกมากมาย 
ไม่ว่าจะเป็น Toyota, GM, Uber, Microsoft หรือแม้แต่ OpenAI ของอีลอน มัสก์
แล้ว Scale AI ทำธุรกิจอะไร ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จุดเริ่มต้นความสำเร็จของ Alexandr Wang นั้น ก็ต้องบอกว่ามีรากฐานมาจากความรู้ และสภาพแวดล้อมที่เขาเติบโตมา
พ่อแม่ของ Wang เป็นนักฟิสิกส์ ที่ทำงานให้กับ Los Alamos National Lab ซึ่งเคยเป็นพื้นที่ลับสุดยอดในรัฐนิวเม็กซิโก ประเทศสหรัฐอเมริกา
โดยที่บอกว่าบริเวณนี้เป็นพื้นที่ลับสุดยอดนั้น ก็เพราะมันเป็นสถานที่ที่ใช้ในการพัฒนาระเบิดปรมาณูลูกแรกในช่วงสงครามโลกครั้งที่ 2
ภายในเมืองนี้จึงมีครอบครัวของนักวิทยาศาสตร์ และนักวิจัย อาศัยอยู่เป็นจำนวนมาก 
สภาพแวดล้อมที่ Wang เติบโตมา ได้หล่อหลอมให้เขากลายเป็นเด็กใฝ่เรียนตั้งแต่ยังเล็ก
โดยแม่ของ Wang ก็เป็นคนที่คอยสอนทั้งคณิตศาสตร์ ฟิสิกส์ และความรู้ทางวิทยาศาสตร์อื่น ๆ ให้กับเขา
ทำให้ Wang มีความสนใจด้านคอมพิวเตอร์ตั้งแต่ยังเด็ก โดยเมื่อเขาเรียนอยู่ในระดับเกรด 6 หรือเทียบเท่ากับชั้นประถม 6 ในประเทศไทย เขาก็ได้ลงสนามแข่งขันคณิตศาสตร์ และการเขียนโปรแกรมระดับประเทศเป็นครั้งแรก
จนเมื่ออายุได้ 17 ปี Wang ก็ได้หยุดเรียน และไปรับงานเป็นวิศวกรซอฟต์แวร์ให้กับ Quora แพลตฟอร์ม ถาม-ตอบชื่อดัง ที่ตั้งอยู่ในซิลิคอนแวลลีย์ โดยหน้าที่ของ Wang คือการเขียนโคดซอฟต์แวร์ให้กับ Quora
การทำงานใน Quora ทำให้เขาได้รู้จักกับ AI หรือปัญญาประดิษฐ์มากขึ้น 
เพราะมีหลากหลายโปรเจกต์ที่เกี่ยวข้องกับ Machine Learning และ AI
นอกจากนี้ การทำงานที่ Quora ยังทำให้ Wang ได้พบกับ Lucy Guo 
เพื่อนร่วมงานอีกคน ซึ่งในอนาคตเธอคนนี้ก็ได้กลายมาเป็นผู้ร่วมก่อตั้งบริษัทร่วมกับเขา
ในเวลาต่อมา Wang ได้เข้าศึกษาต่อที่ MIT มหาวิทยาลัยที่ขึ้นชื่อในสาขาวิศวกรรมอันดับต้น ๆ ของโลก โดยเขาได้เข้าเรียนด้านปัญญาประดิษฐ์
ที่นี่เองที่ไอเดียในการก่อตั้งธุรกิจเกิดขึ้น เมื่อเขามีความคิดที่อยากจะติดตั้งกล้องในตู้เย็น
เพื่อที่จะสามารถบอกได้ว่าเมื่อไรที่ต้องซื้อของมาเติม และของที่ซื้อมามีอะไรบ้าง
แต่สิ่งที่เขาตระหนักได้ คือ แม้เขาจะมีไอเดียที่ดี แต่เขาก็ไม่รู้ว่าจะเริ่มต้นอย่างไร ไม่รู้ว่าจะหาข้อมูลหรือสอบถามใครได้บ้างว่าต้องทำอย่างไร เรื่องนี้ทำให้เขาเห็นปัญหาคอขวดของการสร้าง AI นั่นคือ “ข้อมูลที่จำเป็นต้องใช้”
ในช่วงปิดเทอมปีแรก Wang ในวัย 19 ปี จึงได้ชวน Lucy Guo ร่วมกันก่อตั้ง Scale AI ขึ้นมา
โดยเขาบอกกับครอบครัวว่าเป็นโปรเจกต์ที่จะทำเฉพาะช่วงปิดเทอมเท่านั้น..
แต่เพียงแค่ 3 เดือนหลังจากก่อตั้ง บริษัท Scale AI ก็ได้รับเงินทุนรอบแรกจาก Y Combinator 
บริษัทที่ลงทุนในสตาร์ตอัป ด้วยเงินทุนประมาณ 4.3 ล้านบาท
จากการได้รับเงินทุนดังกล่าว ทำให้ Wang ทุ่มสุดตัวให้กับโปรเจกต์ปิดเทอมของเขา และ Scale AI ก็ได้ก้าวขึ้นมาเป็นสตาร์ตอัป ที่มีมูลค่าสูงกว่า 1 พันล้านดอลลาร์สหรัฐ หลังจากก่อตั้งได้เพียง 3 ปี 
ตั้งแต่นั้นมา Wang ก็ไม่เคยกลับไปเรียนที่ MIT อีกเลย..
แล้ว Scale AI ทำอะไร ?
ปัจจุบัน มีบริษัทจำนวนมากพยายามที่จะสร้าง AI ขึ้นมา 
แต่ปัญหาของการสร้าง AI ที่ยากไม่แพ้การเขียนโคด ก็คือการหาข้อมูลมาป้อนให้ AI
เพราะ AI จะยิ่งทำงานได้ดี ถ้ามีการเรียนรู้ที่ถูกต้อง 
ประสิทธิภาพของ AI จึงขึ้นอยู่กับความสมบูรณ์ ความแม่นยำ และปริมาณของข้อมูลที่จัดเตรียมไว้
ข้อมูลเหล่านี้จึงเปรียบเสมือน “สารอาหาร” ที่เลี้ยง AI ให้เติบโต
หากเราป้อนข้อมูลที่ดี AI ก็จะคิดบนพื้นฐานข้อมูลที่เราป้อนให้ และตัดสินใจได้แม่นยำมากขึ้น
แต่การหาข้อมูลที่มีประสิทธิภาพ ต้องใช้ทรัพยากรทั้งเวลา และเงินทุนจำนวนมาก 
จึงมีแต่บริษัทเทคโนโลยีใหญ่ ๆ อย่างเช่น Meta, Google และ Amazon 
ที่สามารถทำได้ และประสบความสำเร็จในการสร้าง AI
จุดนี้เองที่ Scale AI ใช้เป็นโอกาสทางธุรกิจ ก็คือ สร้างแพลตฟอร์มที่เปิดโอกาสให้ AI เข้ามาเรียนรู้ผ่านตัวอย่างและข้อมูลที่แพลตฟอร์มจัดเตรียมไว้ให้ เสมือนโรงเรียน ห้องสมุด หรือ Google สำหรับ AI
โดยข้อมูลที่ Scale AI ใช้ในการสอนและพัฒนา AI ก็มีทุกรูปแบบ ตั้งแต่ภาพ เสียง วิดีโอ บทความ หรือคำพูด
ยกตัวอย่างลูกค้ารายแรกของ Scale AI คือ ระบบขับเคลื่อนอัตโนมัติของรถยนต์ 
โดยสิ่งที่ Scale AI เตรียมไว้สำหรับใช้ฝึกฝน AI ก็คือข้อมูลทางด้านการขับขี่ ไม่ว่าจะเป็น
 
- ภาพถ่ายดาวเทียม และข้อมูลแผนที่
- ข้อมูลภูมิประเทศที่มีทั้งรูปแบบเทคโนโลยี Lidar และ Radar
- ภาพถ่ายสภาพแวดล้อมขณะขับขี่ เช่น เส้นทางจราจร ป้ายสัญญาณ
นอกจากกลุ่มยานยนต์ อย่างเช่น Toyota และ General Motors แล้ว 
อุตสาหกรรมที่เป็นลูกค้าของ Scale AI ก็มีตั้งแต่
- โปรเจกต์พัฒนา AI ทางการแพทย์ที่ทำร่วมกับ MIT ซึ่งช่วยวินิจฉัยโรคก่อนถึงมือหมอ
- State Title บริษัทอสังหาริมทรัพย์ ที่ใช้ AI เพื่อตรวจสอบ และจัดเตรียมเอกสารในการซื้อขาย
- OpenAI บริษัทวิจัย AI ของอีลอน มัสก์ ที่ใช้ฐานข้อมูลของ Scale AI ในการปรับปรุงโมเดลภาษาของ OpenAI
- Scale AI ได้ร่วมพัฒนา AI ของกองทัพบกและกองทัพอากาศสหรัฐฯ โดยสัญญามีมูลค่ากว่า 12,500 ล้านบาท
ในปี 2021 บริษัทมีรายได้ราว 3,600 ล้านบาท
และมีรายงานว่าสามารถทำกำไรได้แล้วตั้งแต่ปี 2020 
หรือเพียง 4 ปีตั้งแต่ก่อตั้งธุรกิจ
ปัจจุบัน Scale AI ได้รับเงินระดมทุนไปแล้วกว่า 21,500 ล้านบาท 
และได้รับการประเมินมูลค่าไว้สูงถึง 260,000 ล้านบาท
ทำให้ Wang กลายเป็นบุคคลที่อายุน้อยที่สุดที่รวยด้วยตัวเอง และมีมูลค่าทรัพย์สินเกิน 1 พันล้านดอลลาร์สหรัฐ หรือ 36,000 ล้านบาท จากการจัดอันดับของ Forbes ด้วยอายุเพียงแค่ 25 ปีเท่านั้น..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-